REGULAMENTUL (CE) NR. 172/2007 AL CONSILIULUI
din 16 februarie 2007
de modificare a anexei V la Regulamentul (CE) nr. 850/2004 al Parlamentului European și al Consiliului privind poluanții organici persistenți
(Text cu relevanță pentru SEE)
CONSILIUL UNIUNII EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 850/2004 al Parlamentului European și al Consiliului privind poluanții organici persistenți (1), în special articolul 7 alineatul (5) primul paragraf, articolul 7 alineatul (6) și articolul 14 alineatul (3),
întrucât:
(1)
Comisia a realizat un studiu cu privire la punerea în aplicare a dispozițiilor referitoare la deșeuri din Regulamentul (CE) nr. 850/2004. Studiul a identificat concentrațiile limită maxime din anexa V partea 2 din Regulamentul (CE) nr. 850/2004. Peste această limită, nu pot fi excluse riscurile pentru sănătatea umană și pentru mediu.
(2)
Concentrația limită pentru p-dioxina-dibenzopoliclorurată și dibenzofurani („PCDD/PCDF”) este exprimată în echivalenți toxici („TEQ”), folosind factorii de echivalență pentru toxicitate ai Organizației Mondiale a Sănătății din 1998 („TEF”). Datele disponibile privind bifenilii policlorurați („PCB”) asemănători dioxinei nu sunt suficiente pentru includerea acestor compuși în TEQ.
(3)
Hexaclorciclohexanul (HCH) este un amestec tehnic din diverși izomeri. Efortul necesar pentru analiza lor completă ar fi disproporționat. Numai alfa-, beta- și gama- HCH prezintă relevanță toxicologică. În consecință, concentrația limită ar trebui să se refere exclusiv la aceștia. Majoritatea amestecurilor standard analitice disponibile pe piață pentru analizele acestei clase de compuși identifică numai acești izomeri.
(4)
Măsurile prevăzute de prezentul regulament sunt cele mai adecvate pentru a asigura un nivel ridicat de protecție.
(5)
Regulamentul (CE) nr. 850/2004 ar trebui modificat în consecință.
(6)
Comitetul instituit în temeiul articolului 17 alineatul (1) din Regulamentul (CE) nr. 850/2004 nu a dat un aviz în urma consultării sale, la data de 25 ianuarie 2006, în conformitate cu procedura prevăzută la articolul 17 alineatul (2) din regulamentul menționat,
ADOPTĂ PREZENTUL REGULAMENT:
Articolul 1
Anexa V la Regulamentul (CE) nr. 850/2004 se modifică în conformitate cu anexa la prezentul regulament.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 16 februarie 2007.